אדווה כהן מלידר ירושלים רצה הערב (שישי) בתחרות בין-לאומית שהתקיימה במינסק, בלארוס, בה השתתפו מדינות מהתאחדות הבלקן, שכהן הייתה אחת מנציגותיה, מדינות מהתאחדות האתלטיקה הבלטית, המארחת בלארוס ואוקראינה. כהן וסבטלנה קודזליץ' הבלארוסית ניהלו מאבק צמוד, בסיומו סיימה כהן שנייה בשיא ישראלי חדש – 9:48.48 ד' המהווה שיפור של 3.89 שנ' לשיא הקודם אותו קבעה לפני חודשיים בדס-מוינס. זוהי הפעם השלישית השנה שחניכתו של רומן פרדמן משפרת את שיאה הלאומי, לאחר שבשנה שעברה היא עשתה זאת 4 פעמים. ריצת ה-3000 מ' מכשולים הבאה של כהן צפויה במקצה המוקדמות באליפות אירופה בברלין, בה, נקווה שתשפר את השיא הלאומי בפעם הרביעית השנה. קודזליץ' שניצחה ב-9:47.92 ד', קבעה את תוצאת השנה שלה. את הריצה סיכמה כהן: "הייתה ריצה טובה, אבל תמיד אפשר להשתפר".
בתוך כך נחתה הבוקר משלחת האצניות מישראל, שכוללת את אולגה לנסקי (לידר ירושלים), דיאנה ויסמן (הישגים ראשל"צ), גל קדמון ויפעת זליקוביץ' (אתלטי הנגב) ודניאל פולסטר (מכבי חיפה) בצרפת לקראת שתי תחרויות שתתקיימנה בשבת וביום ראשון, בהן תרוצנה חלקן בריצות יחידים ל-100 מ' ובריצת השליחות 4x100 מ'. את פניה של המשלחת קיבל בשדה התעופה לאדג'י דוקורה – אלוף העולם מהלסינקי 2005 בריצת 110 מ' משוכות וריצת השליחים 4x100 מ'; פעמיים אלוף אירופה באולם (מדריד 2005 וטורינו 2009) בריצת 60 מ' משוכות; אלוף אירופה בידגושץ 2003 מתחת לגיל 23; אלוף אירופה גרוסטו 2001 לנוער בקרב 10; סגן אלוף העולם לנוער ואלוף העולם לקדטים. את המשלחת הישראלית מדריך המאמן מני פלד.